钦定古今图书集成/理学汇编/文学典/第166卷 > 徐师曾文体明辩 > 《上裴中丞撰訾家洲记启》唐·柳宗元
## 钦定古今图书集成/理学汇编/文学典/第166卷 > 徐师曾文体明辩 > 《上裴中丞撰訾家洲记启》唐·柳宗元

右伏奉处分，令撰《訾家洲亭记》。伏以境之殊尤者，必
待才之绝妙，以极其词。今是亭之胜，甲于天下，而猥
顾鄙陋，使为之记。伏受严命，不敢固让，退自揣度，惕
然汗流。累奉游宴，窃观物象，涉旬模拟，不得万一。窃
复详忖，进退若坠。久稽篆刻，则有违慢之辜；速课空
薄，又见疏芜之累。𠎝期废事，尤有战栗。谨修撰讫上
献。退自跼蹐，不知所裁。无任陨越惶恐之至。